'n Geen is in die biologie 'n diskrete eenheid van erflike materiaal, waarmee organismes erflike eienskappe deurgee aan hul nageslag. Gene is onderdele van chromosome en bestaan uit stukke DNS. Ál die gene saam bepaal die eienskappe en die funksionering van die selle waaruit die organisme opgebou is. In die klassieke genetika volgens Mendel kan die alleel van 'n geen dominant, resessief of intermediêr wees. Die dominante alleel is sigbaar as dit in die organisme aanwesig is deur byvoorbeeld 'n verskil in haarkleur of kleur van die oë; die resessiewe alleel word alleen sigbaar as die dominante alleel ontbreek. 'n Geen bestaan in sommige organismes uit introns en eksons. Eksons is die gedeeltes verantwoordelik vir die kodering, die inligting in introns word nie in die uiteindelike geenproduk gevind nie. In die sel kan individuele gene van die DNS afgelees en omgesit word in sogenaamde boodskapper-RNA (bRNA). Dié proses heet transkripsie. Aan die hand van 'n komplekse reëlmeganisme wat aandui wanneer die sel 'n behoefte het aan die eiwit wat deur die geen gekodeer word, word besluit wanneer dié bRNS gemaak moet word.